《文信国公天祥》
明代·林弼

信国英特才，身值叔季时。士类既推首，相业良在兹。

鞠躬尽劳瘁，天必济艰危。是时北风竞，腹膂离四肢。

青盖已洛阳，黄艳犹海湄。大厦梁栋倾，孰云一木支。

江闽战屡衄，星火勤王师。妻子岂暇顾，国家苦忧思。

一死不得遂，两缚焉足辞。皇天暗白日，大地崩四维。

益州运告终，回溪翅空垂。义节臣所仗，成功天实为。

文山高峨巍，文水清涟漪。忠魂识故路，古屋遗荒基。

哀哉吟啸集，千载有馀悲。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。